Document ID: 32013R0626

REGULAMENTUL (UE) NR. 626/2013 AL CONSILIULUI
din 27 iunie 2013
de modificare a Regulamentului (UE) nr. 1344/2011 de suspendare a taxelor vamale autonome prevăzute în Tariful vamal comun pentru anumite produse agricole, pescărești și industriale
CONSILIUL UNIUNII EUROPENE,
având în vedere Tratatul privind funcționarea Uniunii Europene, în special articolul 31,
având în vedere propunerea Comisiei Europene,
întrucât:
(1)
Este în interesul Uniunii să suspende total taxele vamale autonome prevăzute de Tariful vamal comun pentru 80 de produse noi care nu figurează în prezent în anexa la Regulamentul (UE) nr. 1344/2011 al Consiliului (1). Aceste produse ar trebui, prin urmare, să fie incluse în anexa respectivă.
(2)
Nu mai este în interesul Uniunii să mențină suspendarea taxelor autonome prevăzute în Tariful vamal comun pentru 15 dintre produsele care sunt incluse în prezent în anexa la Regulamentul (UE) nr. 1344/2011. Prin urmare, respectivele produse ar trebui să fie eliminate din anexa respectivă.
(3)
Este necesară modificarea descrierii produselor în cazul a 22 de suspendări care figurează în anexa la Regulamentul (UE) nr. 1344/2011, pentru a se ține cont de evoluția tehnică a produselor și de tendințele economice ale pieței sau de adaptările lingvistice. De asemenea, codurile TARIC pentru opt produse ar trebui să fie schimbate. Totodată, pentru trei produse este considerată necesară clasificarea multiplă, în timp ce pentru 12 produse nu mai este necesară clasificarea dublă.
(4)
Suspendările pentru care sunt necesare modificări tehnice ar trebui să fie eliminate din lista suspendărilor care figurează în anexa la Regulamentul (UE) nr. 1344/2011 și reintroduse în aceeași listă, dar cu noi descrieri ale produselor sau noi coduri NC sau TARIC.
(5)
Pentru trei produse este în interesul Uniunii să se modifice termenul de revizuire obligatorie în conformitate cu articolul 2 alineatele (2) și (3) din Regulamentul (UE) nr. 1344/2011. Suspendările revizuite ar trebui așadar să fie eliminate din lista suspendărilor care figurează în anexa la Regulamentul (UE) nr. 1344/2011 și să fie reintroduse în aceeași listă, dar cu noi termene pentru o revizuire obligatorie.
(6)
Din motive de claritate, elementele modificate trebuie să fie marcate cu un asterisc pe lista suspendărilor introduse și eliminate, prevăzute în anexele I și II la prezentul regulament.
(7)
Având în vedere caracterul lor temporar, suspendările enumerate în anexa I ar trebui să fie reexaminate sistematic, cel târziu după cinci ani de la aplicarea sau reînnoirea lor. De asemenea, deoarece încetarea anumitor suspendări ar trebui să fie garantată în orice moment, ca urmare a unei propuneri a Comisiei bazată pe o reexaminare realizată la inițiativa acesteia sau la solicitarea unuia sau a mai multor state membre, dacă menținerea suspendărilor nu mai este în interesul Uniunii sau dacă acest lucru este justificat de evoluțiile tehnice ale produselor, de modificarea circumstanțelor sau de tendințele economice de pe piață.
(8)
Având în vedere că suspendările prevăzute de prezentul regulament trebuie să se aplice cu începere de la 1 iulie 2013, prezentul regulament ar trebui să se aplice de la aceeași dată și să intre în vigoare imediat după publicarea în Jurnalul Oficial al Uniunii Europene.
(9)
Prin urmare, Regulamentul (UE) nr. 1344/2011 ar trebui modificat în consecință,
ADOPTĂ PREZENTUL REGULAMENT:
Articolul 1
Anexa la Regulamentul (UE) nr. 1344/2011 se modifică după cum urmează:
1.
Se introduc rândurile aferente produselor care figurează în anexa I la prezentul regulament.
2.
Se elimină rândurile aferente produselor cu codurile NC și TARIC indicate în anexa II la prezentul regulament.
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 iulie 2013.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 27 iunie 2013.

Labels: 3
15